钦定古今图书集成/理学汇编/学行典/第174卷 > 蔡光
## 钦定古今图书集成/理学汇编/学行典/第174卷 > 蔡光

按《汝宁府志》：“蔡光，字汝谦，本饶州人。其大父斌，天顺
闲司训光山，因家焉。季子凤翘领正德庚午乡荐，判
顺天府，督修祠庙，忤旨廷杖，后迁平阳同知，即光父
也。光生而颖异，十三龄从其父与王文成公论良知，
力行不合，从旁曰：‘能行讵非知也’。文成惊叹不已。嘉
靖乙酉举于乡，授江华令，禁溺女，毁淫祠，祷泉，泉涌”
祷虎虎伏，政声为诸邑最。壬申，两台疏荐卓异，知州
守衔，调宁远。入觐，上《安边四事疏》乞终养，不报。俄以
丁艰归。复除海州，擢兖州郡丞，寻调临洮，遂乞身归。
布袍杖履，深居简出，惟与诸子弟及同志讲学不辍。
其学以静而入，以敬而存，以无欲而守。一日疾作，衣
冠拜家庙，微吟含笑而逝。邑人为立“默斋先生祠。”所
著有《光山志》《中兴颂》诸书若干卷。后以子翰林院检
讨毅中贵，赠奉政大夫。